*Projekts*

LATVIJAS REPUBLIKAS MINISTRU KABINETS

2018. gada \_\_\_.\_\_\_\_\_\_\_\_ Noteikumi Nr.\_\_\_\_\_

Rīgā (prot. Nr.\_\_\_\_\_\_.§)

**Kārtība, kādā izmeklē un uzskaita nelaimes gadījumus darbā, kuros cietušas valsts drošības iestāžu amatpersonas un darbinieki**

Izdoti saskaņā ar [Darba aizsardzības likuma](https://likumi.lv/ta/id/26020-darba-aizsardzibas-likums) [13.panta](https://likumi.lv/ta/id/26020-darba-aizsardzibas-likums#p13) pirmo daļu

**I. Vispārīgie jautājumi**

1. Noteikumi nosaka kārtību, kādā valsts drošības iestādes izmeklē un uzskaita nelaimes gadījumus darbā (turpmāk – nelaimes gadījums), kas notikuši ar valsts drošības iestāžu amatpersonām un darbiniekiem (turpmāk – nodarbinātais).

2. Nelaimes gadījums šo noteikumu izpratnē ir darba vietā vienas darba dienas vai maiņas laikā noticis ārkārtējs notikums, pēc kura nodarbinātajam radušies veselības traucējumi vai pastāv veselības traucējumu iestāšanās varbūtība (inficēšanās risks), vai iestājusies nodarbinātā nāve.

3. Nelaimes gadījumus izmeklē un uzskaita, lai:

3.1. noskaidrotu nelaimes gadījuma cēloņus un apstākļus, kā arī personas, kuras pieļāvušas normatīvajos aktos noteikto prasību pārkāpumus, un novērstu nelaimes gadījuma riska faktorus;

3.2. dokumentāri noformētu notikušo nelaimes gadījumu un nodrošinātu nodarbinātajam vai nodarbinātā nāves gadījumā tās laulātajam un lejupējiem radiniekiem, bet, ja lejupējo radinieku nav, tad tuvākās pakāpes augšupējiem radiniekiem iespējas saņemt sociālās garantijas.

4. Nelaimes gadījumu izmeklē un uzskaita, ja:

4.1. nelaimes gadījums izraisījis nodarbinātajam tūlītēju darbspēju zaudējumu uz laiku, kas ir ilgāks par vienu diennakti;

4.2. nodarbināto sakodis iespējami inficēts dzīvnieks vai insekts (piemēram, ērce), nodarbinātais saskāries ar asinīm vai citiem šķidrumiem, vai priekšmetiem, kas ir vai, iespējams, ir inficēti, un pēc šīs saskares ir konstatēts inficēšanās risks, arī ja nav iestājusies tūlītēja darbnespēja;

4.3. konstatēta nodarbinātā nāve.

5. Nelaimes gadījumu izmeklēšana attiecas uz visiem šo noteikumu 4. punktā minētajiem nelaimes gadījumiem, kas notikuši ar nodarbināto:

5.1. pildot dienesta vai veicot darba pienākumus valsts drošības iestādē, valsts teritorijā vai ārpus tās, ārpus valsts drošības iestādes teritorijas vai ārpus noteiktā darba laika, tai skaitā;

5.1.1. speciālo apmācību, treniņnodarbību vai citu mācību laikā;

5.1.2. komandējuma laikā;

5.1.3. pārvietojoties starp objektiem, ja šī darbība ir saistīta ar dienesta vai darba pienākumiem, kā arī ar valsts drošības iestādes vadītāja rīkojumu (pavēli) dienesta vai darba vajadzībām izmantojot personisko transportlīdzekli;

5.1.4. glābjot personas dzīvību, aizstāvot valsts vai personas īpašumu, – arī tad, ja nelaimes gadījums noticis no dienesta vai darba pienākumu pildīšanas brīvajā laikā;

5.2. atrodoties valsts drošības iestādes valdījumā esošā transportlīdzeklī ceļā uz darbu vai no darba vai maiņu starplaikā;

5.3. darba laikā, tai skaitā :

5.3.1. nodarbinātais prettiesiski nonāvēts (tīši vai aiz neuzmanības) vai viņam nodarīti miesas bojājumi, pildot dienesta vai darba pienākumus;

5.3.2. ar dienesta vai darba pienākumu pildīšanu saistīta strīda (konfliktsituācijas) laikā;

5.4. valsts drošības iestādes teritorijā darba laikā un noteiktajos pārtraukumos (piemēram, pusdienas pārtraukumos), nodarbinātajam sakārtojot darba vietu, lietojot darba aprīkojumu un individuālos aizsardzības līdzekļus, atrodoties sadzīves telpās, kā arī iekārtu avārijas laikā un amatpersonai pārvietojoties uz darba vietu pirms darba sākuma vai no tās pēc darba beigām;

5.5. ja, nodarbinātajam pildot dienesta vai veicot darba pienākumus, vienreizēja (ne vairāk kā vienas darba maiņas laikā) darba vides riska faktoru iedarbība uz organismu izraisījusi akūtu slimību, darba vides riska faktoru iedarbība izraisījusi hronisko saslimšanu saasināšanos, dabas katastrofa (piemēram, zemestrīce, nogruvums, plūdi, vētra), dzīvnieki vai kukaiņi izraisījuši nodarbinātajam veselības traucējumus;

5.6. veicot jebkuru darbību valsts drošības iestādes interesēs, neatkarīgi no nodarbinātajam noteiktā darba laika.

6. Izdevumus, kas saistīti ar nelaimes gadījuma izmeklēšanu, sedz valsts drošības iestāde, kuras nodarbinātais ir cietis nelaimes gadījumā.

7. Par nelaimes gadījuma savlaicīgu un kvalitatīvu izmeklēšanu un akta par nelaimes gadījumu darbā (turpmāk – akts) (1. pielikums) sastādīšanu ir atbildīgs nodarbinātais, kuram ar valsts drošības iestādes vadītāja vai vadītāja vietnieka rīkojumu vai pavēli (arī rezolūcijas veidā) ir uzdots vadīt nelaimes gadījuma izmeklēšanas komisiju (turpmāk – komisija).

8. Ja saistībā ar nelaimes gadījumu tiek ierosināts kriminālprocess, šajos noteikumos minēto nelaimes gadījuma izmeklēšanu veic, ievērojot iestādes, kura ir atbildīga par kriminālprocesa norisi, intereses un netraucējot kriminālprocesuālo darbību veikšanu.

**II. Nelaimes gadījumu izmeklēšana**

9. Nelaimes gadījumā cietušais valsts drošības iestādes nodarbinātais vai nodarbinātais, kurš kļuva par nelaimes gadījuma liecinieku, nekavējoties par notikušo nelaimes gadījumu ziņo tiešajam priekšniekam vai valsts drošības iestādes operatīvajam dežurantam.

10. Nodarbinātajam, kurš kļuva par nelaimes gadījuma liecinieku, ir pienākums nekavējoties sniegt cietušajam nodarbinātajam pirmo palīdzību un nogādāt viņu ārstniecības iestādē vai izsaukt neatliekamo medicīnisko palīdzību.

11. Līdz nelaimes gadījuma izmeklēšanas sākumam notikuma vietu saglabā neskartu, ja tas neapdraud citu cilvēku dzīvību vai vidi, neizraisa avāriju, ugunsgrēku un netraucē dienesta norisi vai darba procesu.

12. Ja nav iespējams notikuma vietu saglabāt neskartu, valsts drošības iestāde uzreiz pēc nelaimes gadījuma nodrošina nelaimes gadījuma vietā esošās situācijas dokumentāru fiksēšanu, raksturojot nelaimes gadījuma vietu (piemēram, notikuma vietas shematisks attēlojums, fotogrāfija, detalizēts apraksts) un norādot dokumenta sagatavošanas datumu un laiku, kā arī dokumenta sagatavotāja vārdu, uzvārdu un parakstu.

13. Trīs darba dienu laikā valsts drošības iestāde, kurā cietušais nodarbinātais pilda dienesta vai veic darba pienākumus, pieprasa ārstniecības iestādes ārstējošā ārsta vai ārstniecības personas izziņu par nodarbinātā veselības traucējumu smaguma pakāpi atbilstoši normatīvajam regulējumam, kas nosaka vispārīgo kārtību nelaimes gadījumu darbā izmeklēšanai un uzskaitei, lai noteiktu, vai nodarbinātā darbspēju zaudējums vai nāve ir tiešā cēloņsakarībā ar nelaimes gadījumu un konkrētu darba vides riska faktoru ietekmi.

14. Ārstniecības iestāde vai ārstniecības persona trīs darba dienu laikā pēc šo noteikumu 13. punktā minētā pieprasījuma saņemšanas bez maksas izsniedz izziņu par veselības traucējumu smaguma pakāpi. Izziņā norāda, vai veselības traucējumi ir smagi vai nav smagi (atbilstoši šo noteikumu 15. punktam), kā arī nelaimes gadījumā cietušo ķermeņa daļu un nelaimes gadījumā gūto veselības traucējumu veidu atbilstoši vispārīgai kārtībai nelaimes gadījumu darbā izmeklēšanai un uzskaitei.

15. Smagi veselības traucējumi ir:

15.1. dzīvības apdraudējums (dzīvībai bīstami ir miesas bojājumi, kuri to nodarīšanas laikā vai turpmākajās stundās apdraud cietušā dzīvību neatkarīgi no medicīniskās palīdzības efektivitātes, slimības norises un iznākuma):

15.1.1. bojājumi, kas penetrē galvaskausa, krūšu un vēdera dobumu vai mugurkaula kanālu, arī ja nav iekšējo orgānu bojājumu;

15.1.2. slēgti un vaļēji galvaskausa velves vai pamatnes lūzumi, izņemot izolētus galvaskausa velves ārējās plātnītes lūzumus;

15.1.3. lielo asinsvadu – aortas, kopējās, ārējās un iekšējās miegartērijas, iegurņa, ciskas, paceles artērijas – un attiecīgi vēnu bojājumi;

15.1.4. perifēro asinsvadu – galvas, vidukļa, ekstremitāšu – bojājumi (dzīvībai bīstams asins zaudējums, kolapss, šoks), kurus kvalificē, ņemot vērā reālo dzīvības apdraudējumu katrā atsevišķā gadījumā;

15.1.5. ar objektīviem datiem apstiprināts intrakraniāls asinsizplūdums;

15.1.6. smags un vidēji smags smadzeņu bojājums vai smadzeņu sasitums, kas pēc klīniskās izpausmes lokalizējas smadzeņu stumbra daļā;

15.1.7. viena skriemeļa vai vairāku skriemeļu lūzumi, lūzumi ar mežģījumiem vai mežģījumi;

15.1.8. slēgti krūšu, vēdera un iegurņa dobuma orgānu, kā arī nieru bojājumi ar simptomiem, kas liecina, ka ir apdraudēta dzīvība;

15.1.9. III un IV pakāpes apdegumi, kas aptver ne mazāk par 10 % ķermeņa virsmas, II pakāpes apdegumi, kas aptver vairāk par 20 % ķermeņa virsmas, elpošanas ceļu apdegumi;

15.1.10. penetrējoši rīkles, balsenes, trahejas un barības vada bojājumi;

15.1.11. kakla orgānu saspiešana ar izteiktu asfiksijas parādību kompleksu (piemēram, smadzeņu asins cirkulācijas traucējumi, bezsamaņa, amnēzija);

15.1.12. citi bojājumi, kas izraisījuši dzīvībai bīstamu stāvokli, smagu šoku, kolapsu, tauku emboliju, dzīvībai bīstamu (akūtu) asins zaudējumu;

15.2. garo cauruļkaulu – augšdelma, augšstilba, lielā lielkaula vai abu apakšdelma kaulu – lūzums;

15.3. iegurņa kaulu lūzumi;

15.4. krūšu kaula vai triju un vairāk ribu lūzumi;

15.5. daudzu ķermeņa un locekļu skeleta kaulu vienlaicīgi lūzumi (arī bez smaga šoka);

15.6. slēgts vai atklāts lielo locītavu (pleca, elkoņa, spieķa kaula un plaukstas pamatnes, gūžas, ceļa, apakšstilba un pēdas) bojājums, ņemot vērā reālo dzīvības apdraudējumu (dzīvību apdraudoša asiņošana, smags šoks, akūta tauku embolija);

15.7. redzes vai dzirdes zaudējums vai abu ausu gliemežnīcu zaudējums;

15.8. balss zaudējums vai mēles zaudējums vidējās trešdaļas līmenī;

15.9. rokas vai kājas zaudējums (rokas vai kājas, arī plaukstas vai pēdas atdalījums no ķermeņa);

15.10. pirmā un otrā (I + II) pirksta, triju pirkstu (viens no tiem ir pirmais pirksts) vai četru pirkstu amputācija (abām rokām);

15.11. kāda cita orgāna vai orgānu sistēmas zaudējums vai orgāna funkcijas zaudējums (paralīze vai cits nefunkcionēšanas stāvoklis);

15.12. grūtniecības pārtraukšana (neatkarīgi no grūtniecības ilguma), izņemot gadījumu, ja grūtniecības pārtraukšanai ir cits cēlonis, kas nav saistīts ar darba vidi (piemēram, mātes organisma individuālās īpatnības, endokrīnie, imunoloģiskie faktori, mātes lietotie medikamenti vai viņas hroniska slimība).

16. Piecu darba dienu laikā pēc nelaimes gadījuma vai pēc informācijas par nelaimes gadījumu saņemšanas valsts drošības iestādes vadītājs vai vadītāja vietnieks ar rīkojumu (pavēli) izveido komisiju ne mazāk kā trīs locekļu sastāvā nelaimes gadījuma izmeklēšanai un dod uzdevumu izmeklēt notikušo nelaimes gadījumu.

17. Komisija nelaimes gadījumu izmeklē un aktu sastāda 30 darba dienu laikā pēc nelaimes gadījuma vai pēc informācijas par nelaimes gadījumu saņemšanas. Ja nelaimes gadījumā cietuši vairāki nodarbinātie, aktu sastāda par katru cietušo vai bojāgājušo nodarbināto.

18. Noformējot aktu:

18.1. 4. punktā apraksta nelaimes gadījuma apstākļus, izklāstot, kā noticis nelaimes gadījums, raksturojot darba vietu un lietoto aprīkojumu vai iekārtas, kā arī norāda nelaimes gadījuma cēloņus un traumēšanas faktorus atbilstoši normatīvajam regulējumam, kas nosaka vispārīgo kārtību nelaimes gadījumu darbā izmeklēšanai un uzskaitei;

18.2. ja nepieciešams, 6. punktā norāda būtisku papildinformāciju, tai skaitā par attiecīgās avlsts drošības iestādes darba aizsardzības sistēmas organizēšanu vai par izmeklēšanā atklātu darba aizsardzības prasību pārkāpumu, kas bijis tiešs cēlonis nelaimes gadījumam, norādot par šādu pārkāpumu atbildīgos nodarbinātos;

18.3. 7. punktā norāda vai izmeklētais nelaimes gadījums ir vai nav darba vides faktoru rezultāts un šāda secinājuma pamatojumu.

19. Aktā norāda, ka nelaimes gadījums nav darba vides faktoru iedarbības rezultāts, ja izmeklēšanā noskaidrots, ka:

19.1. nelaimes gadījums, pēc kura ir iestājies darbspēju zaudējums vai nāve, ir tiešā cēloņsakarībā ar to, ka cietušais lietojis alkoholiskās, narkotiskās, toksiskās, psihotropās vai citas kaitīgas vielas vai to produktus, un nelaimes gadījumu nav izraisījusi minēto vielu izmantošana darbā vai attiecīgo vielu neatbilstoša glabāšana vai pārvietošana;

19.2. nāves cēlonis nav saistīts ar nelaimes gadījumu, un to apliecina tiesu medicīnas ekspertu atzinums vai ārstniecības iestādes izziņa;

19.3. izdarīta pašnāvība vai tās mēģinājums, un to apstiprina tiesīb­aizsardzības institūcijas;

19.4. nelaimes gadījums noticis, nodarbinātajam izdarot noziedzīgu nodarījumu, un par to ir uzsākts kriminālprocess, izņemot gadījumu, ja pret nodarbināto uzsākts kriminālprocess par ceļu satiksmes noteikumu pārkāpšanu, vadot transportlīdzekli;

19.5. nelaimes gadījums noticis pirms vai pēc darba laika, noteiktajā pusdienas pārtraukumā vai citā pārtraukumā un nav konstatēta darba vides riska faktoru iedarbība, izņemot gadījumu, ja nodarbinātais glābis citu personu vai īpašumu un novērsis draudošās briesmas;

19.6. nelaimes gadījums noticis ar dienesta pienākumu pildīšanu saistīta strīda (konfliktsituācijas) laikā, un tā cēlonis nav saistīts ar darba vai dienesta pienākumu pildīšanu.

20. Ja izmeklē nelaimes gadījumu, kurā ir konstatēts inficēšanās risks, bet nav iestājusies tūlītēja darbnespēja, neievēro šo noteikumu 11., 12., 13., 14., 15., 24. un 25. punktu.

21. Noformējot aktu, ja izmeklē nelaimes gadījumu, kurā ir konstatēts inficēšanās risks, bet nav iestājusies tūlītēja darbnespēja, akta 6. punktā kā papildu informāciju norāda, ka tūlītēja darbnespēja nav iestājusies.

22. Aktu sastāda divos eksemplāros (papīra formā). Pirmajam aktam pievieno visus izmeklēšanas materiālus.

23. Ja attiecīgā valsts drošības iestāde saņem informāciju par to, ka šo noteikumu 19.4. apakšpunktā minētajā gadījumā kriminālprocess izbeigts pierādījumu trūkuma dēļ vai noziedzīga nodarījuma sastāva trūkuma dēļ, vai tiesa pasludinājusi attaisnojošu spriedumu, pēc kriminālprocesa izbeigšanas vai attaisnojošā sprieduma spēkā stāšanās aktu pārskata un akta sastādītāji vai citi pilnvaroti nodarbinātie sastāda jaunu aktu (ja iepriekšējā akta sastādītāji nevar sastādīt jaunu aktu).

24. Ja kāds no nodarbinātajiem, kas veic nelaimes gadījuma izmeklēšanu, nepiekrīt akta saturam, tajā izdara attiecīgu atzīmi par šī nodarbinātā piedalīšanos izmeklēšanā ar norādi, ka minētais nodarbinātais sastādītajam aktam nepiekrīt, un līdz nelaimes gadījuma izmeklēšanas beigām un akta parakstīšanas brīdim aktam pievieno attiecīgā nodarbinātā rakstiski noformētu viedokli, kurā ir paskaidroti šādas nostājas iemesli.

25. Pēc nelaimes gadījuma izmeklēšanas attiecīgā valsts drošības iestāde atkārtoti novērtē riskus attiecīgajā darba vietā un darba aizsardzības pasākumu plānā vai atsevišķā dokumentā paredz pasākumus nelaimes gadījuma cēloņu novēršanai, norādot atbildīgos par šiem pasākumiem un termiņus pasākumu veikšanai, ja nelaimes gadījums ir darba vides faktoru iedarbības rezultāts.

26. Papildu prasības nelaimes gadījumu izmeklēšanai saskaņā ar šo noteikumu[IV nodaļu](https://likumi.lv/ta/id/196653#n4) paredzētas gadījumā, ja cietušajam nodarbinātajam konstatēti smagi veselības traucējumi vai iestājusies nodarbinātā nāve.

**III. Nelaimes gadījumu reģistrēšana un uzskaite**

27. Attiecīgā valsts drošības iestāde pēc akta reģistrēšanas ar to un tam pievienotajiem materiāliem iepazīstina cietušo nodarbināto vai personu, kura pārstāv tā intereses. Valsts drošības iestāde vienlaikus informē minēto nodarbināto par sociālajām garantijām, ja uz konkrēto gadījumu tādas attiecināmas.

28. Nelaimes gadījumus, par kuriem sastādīts akts, attiecīgā valsts drošības iestāde uzskaita un reģistrē nelaimes gadījumu darbā uzskaites žurnālā ([2. pielikums](https://likumi.lv/ta/id/196653#piel8)).

29. Aktu un izmeklēšanas materiālus attiecīgā valsts drošības iestāde glabā 75 gadus. Pēc tam tos iznīcina.

30. Ja cietušais nodarbinātais vai persona, kas pārstāv tā intereses, nepiekrīt tā saturam, mēneša laikā aktu var pārsūdzēt tiesā Administratīvā procesa likumā noteiktajā kārtībā.

**IV. Papildu prasības nelaimes gadījuma izmeklēšanai, ja cietušajam nodarbinātajam konstatētie veselības traucējumi ir smagi vai iestājusies nodarbinātā nāve**

31. Ja cietušajam nodarbinātajam iestājušies smagi vai iespējami smagi veselības traucējumi vai iestājusies nodarbinātā nāve, līdz nelaimes gadījuma izmeklēšanas sākumam notikuma vietu saglabā neskartu, ja tas neapdraud cilvēku dzīvību, veselību vai vidi, neizraisa avāriju vai ugunsgrēku.

32. Ja cietušais nodarbinātais miris nelaimes gadījuma izraisītajā darbnespējas periodā, izmeklēšanas laiku skaita no nodarbinātā nāves dienas, ja iepriekš nav veikta izmeklēšana saistībā ar nodarbinātajam konstatētiem smagiem veselības traucējumiem.

33. Ja cietušais nodarbinātais miris darba vietā:

33.1. ārsts vai ārsta palīgs, kurš konstatē cietušā nodarbinātā bioloģisko nāvi, gadījumā, ja netiek uzsākts kriminālprocess un netiek veikta tiesu medicīniskā ekspertīze, organizē mirušā patologanatomisko izmeklēšanu;

33.2. valsts drošības iestāde, kurā cietušais nodarbinātais pildījis dienesta vai veicis darba pienākumus, fiksē informāciju par personu, kas uzņēmusies mirušā transportēšanu, un šīs personas kontaktinformāciju (tālruņa numuru, e-pastu, adresi).

34. Ja konstatēta cietušā nodarbinātā nāve, valsts drošības iestāde, kurā nodarbinātais pildījis dienesta vai veicis darba pienākumus, no iestādes, kura veic mirušā patolog­anatomisko izmeklēšanu vai tiesu medicīnisko ekspertīzi, vienas darba dienas laikā pieprasa patologanatomisko aktu, kurā iekļauti laboratoriskie izmeklējumi, vai tiesu medicīniskās ekspertīzes atzinuma izrakstu.

35. Iestāde, kura veic mirušā patologanatomisko izmeklēšanu vai tiesu medicīnisko ekspertīzi, 30 darba dienu laikā pēc valsts drošības iestādes pieprasījuma saņemšanas bez maksas izsniedz patologanatomiskās izmeklēšanas aktu, kurā iekļauti laboratoriskie izmeklējumi, vai tiesu medicīniskās ekspertīzes atzinuma izrakstu, kurā norādīts nāves cēlonis, aprakstot anatomiskās izmaiņas orgānos, kas izraisījušas nāves iestāšanos, kā arī veikto analīžu rezultātus.

36. Ja patologanatomiskā izmeklēšana vai tiesu medicīniskā ekspertīze nav veikta, valsts drošības iestāde pieprasa no dzimtsarakstu nodaļas izziņu par nodarbinātā nāves cēloni.

37. Pēc tam, kad saņemts patologanatomiskās izmeklēšanas akts, kurā iekļauti laboratoriskie izmeklējumi, dzimtsarakstu nodaļas izziņa par nodarbinātā nāves cēloni vai tiesu medicīniskās ekspertīzes atzinuma izraksts, valsts drošības iestāde nosūta ārstu komisijai pieprasījumu izvērtēt nelaimes gadījumā cietušā nāves iespējamo saistību ar darba apstākļiem un darba vides riska faktoru ietekmi atbilstoši normatīvajam regulējumam, kas nosaka vispārīgo kārtību nelaimes gadījumu darbā izmeklēšanai un uzskaitei, ja cietušā nāves cēloņa saistība ar darba vides riska faktoru iedarbību nav skaidra, un pievieno ārstu komisijas atzinuma veidlapu un visu izmeklēšanas materiālu kopijas.

38. Ārstu komisija pēc pieprasījuma izvērtēt nelaimes gadījumā cietušā nāves iespējamo saistību ar darba apstākļiem un darba vides riska faktoru ietekmi un visu izmeklēšanas materiālu kopiju saņemšanas 30 darba dienu laikā izskata saņemtos dokumentus, sniedz ārstu komisijas atzinumu un nosūta to attiecīgajai valsts drošības iestādei.

**V. Ārvalstīs notikuša nelaimes gadījuma izmeklēšana**

39. Izmeklējot nelaimes gadījumu, kas ir noticis ārvalstī, ievēro šādas prasības:

39.1. nelaimes gadījumu izmeklē 60 darba dienu laikā un aktu sastāda ar valsts drošības iestādes vadītāja vai vadītāja vietnieka rīkojumu (pavēli) norīkots nodarbinātais, ievērojot cietušā nodarbinātā iesniegtos dokumentus un materiālus, kā arī citu valsts drošības iestāžu rīcībā esošo informāciju, kas saistīta ar notikušo nelaimes gadījumu. Ārvalsts publiskos dokumentus iesniedz atbilstoši [Dokumentu legalizācijas likumā](https://likumi.lv/ta/id/155411-dokumentu-legalizacijas-likums) noteiktajām prasībām;

39.2. aktam pievieno visus šo noteikumu 39.1 apakšpunktā norādītos dokumentus, materiālus un informāciju.

40. Nodarbinātais, kurš cietis nelaimes gadījumā ārvalstī, iesniedz attiecīgajai valsts drošības iestādei visus tā rīcībā esošos dokumentus un materiālus, kas apliecina nelaimes gadījuma faktu, kā arī ārstniecības iestādes vai ārstniecības personas izsniegtu dokumentu par nelaimes gadījumā gūtajiem veselības traucējumiem.

**VI. Noslēguma jautājumi**

41. Noteikumi stājas spēkā 2019. gada 1. janvārī.

42. Nelaimes gadījumus, kuru izmeklēšana uzsākta līdz 2018. gada 31. decembrim, izmeklē saskaņā ar normām, kas bija piemērojamas attiecīgajai valsts drošības iestādei līdz 2018. gada 31. decembrim.

Iekšlietu ministrs R.Kozlovskis

Vīza: valsts sekretārs D.Trofimovs

07.12.2018. 14:40

2574

67208949, juristi@dp.gov.lv